《曹纕衡昧爽见访 其二》
清代·郑孝胥

夜起既有年，斯道良可久。颇同献曝心，愿以遗吾友。

晦明转移间，造物露枢纽。人身小天地，吐纳等难朽。

清明常当令，昏惰讵能糅。神完形不敝，聊用却老丑。

死生虽系命，操纵或在手。终时幸无疾，何必千岁寿。

作者简介：郑孝胥，（1860年5月2日——1938年）字苏龛（苏堪），一字太夷,号海藏，尝取东坡‘万人如海一身藏’诗意，颜所居曰‘海藏楼’，世称‘郑海藏’。中国福建省闽侯县人。工诗，擅书法，为诗坛“同光体”宣导者之一。著有《海藏楼诗集》。